CELEX: 32015R1549
Language: el
Date: 2015-09-17 00:00:00
Title: Κατ' εξουσιοδότηση κανονισμός (ΕΕ) 2015/1549 της Επιτροπής, της 17ης Σεπτεμβρίου 2015, σχετικά με τη θέσπιση προσωρινών έκτακτων μέτρων για τον τομέα του γάλακτος και των γαλακτοκομικών προϊόντων υπό μορφή παράτασης της περιόδου δημόσιας παρέμβασης για το βούτυρο και το αποκορυφωμένο γάλα σε σκόνη το 2015 και πρώιμης έναρξης της περιόδου δημόσιας παρέμβασης για το βούτυρο και το αποκορυφωμένο γάλα σε σκόνη το 2016

18.9.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 242/28
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2015/1549 ΤΗΣ ΕΠΙΤΡΟΠΉΣ
   της 17ης Σεπτεμβρίου 2015
   σχετικά με τη θέσπιση προσωρινών έκτακτων μέτρων για τον τομέα του γάλακτος και των γαλακτοκομικών προϊόντων υπό μορφή παράτασης της περιόδου δημόσιας παρέμβασης για το βούτυρο και το αποκορυφωμένο γάλα σε σκόνη το 2015 και πρώιμης έναρξης της περιόδου δημόσιας παρέμβασης για το βούτυρο και το αποκορυφωμένο γάλα σε σκόνη το 2016
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 219 παράγραφος 1 σε συνδυασμό με το άρθρο 228,
   Εκτιμώντας τα ακόλουθα:
   
               (1)
            
            
               Στις 7 Αυγούστου 2014 η Ρωσία επέβαλε απαγόρευση εισαγωγής στη χώρα ορισμένων προϊόντων από την Ένωση, συμπεριλαμβανομένων του γάλακτος και των γαλακτοκομικών προϊόντων. Από την απαγόρευση αυτή προέκυψε διατάραξη της αγοράς με αισθητή πτώση των τιμών λόγω του γεγονότος ότι μια σημαντική εξαγωγική αγορά έχει ξαφνικά καταστεί μη διαθέσιμη.
            
         
               (2)
            
            
               Στις 25 Ιουνίου 2015 η Ρωσία παρέτεινε την απαγόρευση των εισαγωγών γεωργικών προϊόντων και τροφίμων καταγωγής ΕΕ για άλλο ένα έτος, έως τις 6 Αυγούστου 2016.
            
         
               (3)
            
            
               Επιπλέον, η παγκόσμια ζήτηση γάλακτος και γαλακτοκομικών προϊόντων μειώθηκε γενικά καθ' όλη τη διάρκεια του 2014 και τους πρώτους μήνες του 2015.
            
         
               (4)
            
            
               Κατά συνέπεια, οι τιμές βουτύρου και αποκορυφωμένου γάλακτος σε σκόνη στην Ένωση έχουν μειωθεί περαιτέρω και η πτωτική τάση αναμένεται να συνεχιστεί.
            
         
               (5)
            
            
               Επομένως, έχει διαμορφωθεί μια κατάσταση στην οποία η διατάραξη της αγοράς φαίνεται ότι δεν είναι δυνατόν να αντιμετωπιστεί με τα συνήθη μέτρα που προβλέπονται στον κανονισμό (ΕΕ) αριθ. 1308/2013.
            
         
               (6)
            
            
               Το άρθρο 12 στοιχείο δ) του κανονισμού (ΕΕ) αριθ. 1308/2013 προβλέπει ότι η περίοδος δημόσιας παρέμβασης για το βούτυρο και το αποκορυφωμένο γάλα σε σκόνη πρέπει να εκτείνεται από την 1η Μαρτίου έως τις 30 Σεπτεμβρίου. Σύμφωνα με τα προσωρινά έκτακτα μέτρα του κατ' εξουσιοδότηση κανονισμού (ΕΕ) αριθ. 1336/2014 της Επιτροπής (2), το 2015 η περίοδος δημόσιας παρέμβασης για το βούτυρο και το αποκορυφωμένο γάλα σε σκόνη εκτεινόταν από την 1η Ιανουαρίου έως τις 30 Σεπτεμβρίου.
            
         
               (7)
            
            
               Προκειμένου να προβλεφθεί η δυνατότητα ταχείας χρήσης όλων των δυνατών μέτρων παρέμβασης στην αγορά και να αντιμετωπιστεί ενδεχόμενη περαιτέρω μείωση των τιμών και επιδείνωση της διατάραξης της αγοράς, είναι σημαντικό η δημόσια παρέμβαση να παραμείνει διαθέσιμη χωρίς διακοπή μέχρι την έναρξη της επόμενης περιόδου παρέμβασης την 1η Μαρτίου 2016.
            
         
               (8)
            
            
               Επομένως, είναι σκόπιμη η παράταση, έως τις 31 Δεκεμβρίου 2015, της περιόδου αγοράς στο πλαίσιο της παρέμβασης για το βούτυρο και το αποκορυφωμένο γάλα σε σκόνη και να οριστεί η 1η Ιανουαρίου 2016 ως ημερομηνία έναρξης της περιόδου αγοράς στο πλαίσιο της παρέμβασης.
            
         
               (9)
            
            
               Για να έχουν τα προσωρινά μέτρα που προβλέπονται στον παρόντα κανονισμό άμεσο αντίκτυπο στην αγορά και να συμβάλουν στη σταθεροποίηση των τιμών, ο παρών κανονισμός θα πρέπει να τεθεί σε ισχύ την επομένη της δημοσίευσής του,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Κατά παρέκκλιση από το άρθρο 12 στοιχείο δ) του κανονισμού (ΕΕ) αριθ. 1308/2013, παρατείνεται μέχρι τις 31 Δεκεμβρίου 2015 η περίοδος δημόσιας παρέμβασης για το βούτυρο και το αποκορυφωμένο γάλα σε σκόνη το 2015.
   Κατά παρέκκλιση από το άρθρο 12 στοιχείο δ) του κανονισμού (ΕΕ) αριθ. 1308/2013, το 2016 η περίοδος δημόσιας παρέμβασης για το βούτυρο και το αποκορυφωμένο γάλα σε σκόνη εκτείνεται από την 1η Ιανουαρίου έως τις 30 Σεπτεμβρίου.
   Άρθρο 2
   Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 17 Σεπτεμβρίου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 347 της 20.12.2013, σ. 671.
   
      (2)  Κατ' εξουσιοδότηση κανονισμός (ΕΕ) αριθ. 1336/2014 της Επιτροπής, της 16ης Δεκεμβρίου 2014, σχετικά με τη θέσπιση προσωρινών έκτακτων μέτρων για τον τομέα του γάλακτος και των γαλακτοκομικών προϊόντων υπό μορφή πρώιμης έναρξης της περιόδου δημόσιας παρέμβασης για το βούτυρο και το αποκορυφωμένο γάλα σε σκόνη το 2015 (ΕΕ L 360 της 17.12.2014, σ. 13).